Emun mahal a ziyà te ǥehinawa niw,
edtumanen niw is menge suǥù ku keniyu,
ne edhengyuan ku is Amey ku su wey zin ikeveǥey keniyu is Menenavang he ed-ilis kediey he kenà edsuwey keniyu te minsan keenu.
Iyan sikandin sikan is Waǥas he Mulin-ulin he tutuu is ibpenurù din.
Kenà heini egkezawat te menge etew zini te kelibutan he kuntada te Megbevayà su kenè dan egkekilala sikandin ne kenè dan egkesavut ke hentei sikandin.
Sikiyu mulà,
nesavut niw en ke hentei sikandin su ziyà ed-ubpà te keniyu ne kenà daan ed-awà diyà te keniyu.
Ne kenè ku sikiyu ed-ewaan he iring te nengeilu su edlikuan ku zed sikiyu.
Kenè en egketegteǥaad ne kenà ad maan egkeahà te menge kuntada ku he etew zini te kelibutan,
iyan,
sikiyu mulà,
egkeehè e pa egkeuman keniyu.
Kenà egkeawà is untung ku te minsan keenu,
umba zuen niw en daan untung he kenà egkeawà te minsan keenu.
Ne zutun te andew te kedlikui ku keniyu,
egketuenan niw he siak,
diyà a te Amey ku wey is Amey ku,
dini zaan te kediey,
ne sikiyu,
dini kew te kediey ne ziyà a zaan te keniyu.
Is etew he edewaten din is menge suǥù ku ne edtumanen din,
iyan sikandin etew he utew a mahal ziyà te gehinawa zin.
Ne mahal zaan sikandin dini te ǥehinawa zey te Amey ku,
ne edhimuwen ku he metueni zin he iyan a zuma zin.”
Ne zutun migkaǥi si Hudas (kenà sikan is Hudas he tigKeriyuti),
ke sikandin diyà te ki Jesus te,
“Maan is edhimuwen nu he metueni zey sikew ne kenè nu edhimuwen he metueni ka te menge etew he wazà medtuu kenikew?”
Ne midtavak si Jesus te,
“Ke zuen etew he mahal a ziyà te ǥehinawa zin,
edtumanen din is menge suǥù ku,
ne zutun mahal sikandin diyà te ǥehinawa te Amey ku.
Ne siak wey is Amey ku,
edhendiyè key te kandin ne ziyà key ed-ubpà te kandin.
Ke zuen etew he kenà a mahal ziyà te ǥehinawa zin,
kenè din edtumanen is menge sugù ku.
Heini is menge lalag ku,
kenà dini zà te isip ku ebpuun,
kekenà,
diyà ebpuun te Amey ku he iyan midsuǥù kediey.
Egkeǥiyen ku keniyu heini is langun te kemulu e pa zini te keniyu.
Ne edsuǥuen te Amey ku zini te keniyu is Menenavang he ed-ilis kediey.
Iyan sikandin sikan is Waǥas he Mulin-ulin ne ibpenurù din keniyu is langun,
ne ibpetenuzan din keniyu is langun he migkaǥi ku keniyu.
Edteǥakan ku is isip niw te kelinew.
Is kelinew he zini te isip ku,
iyan idtaǥak ku keniyu.
Is menge etew zini te kelibutan he kenà edtuu,
kenè dan ebpekeveǥey keniyu te kelinew he iring kayi.
Ne kinhanglan he kenà mebmesakit is gehinawa niw ne kenè kew zaan mahandek.
Nezineg niw is migkaǥi ku he ed-ewaan ku sikiyu ne edlikù e zed dini te keniyu.
Angin ke tutuu he mahal a ziyà te ǥehinawa niw su igkelipey niw pezem heini su ǥuntaan egkehimu he ed-ulì a ziyà te Amey ku he iyan lavew kenà a.
Ne te wazè pa meuma is ked-ewai ku keniyu,
migkaǥi ku en keniyu heini he zaan su emun egkeulaula en,
ebpeketuu kew he iyan a sikan is hadì he mibpilì te Megbevayà.
Mevavè dà utew is menge lalag ku keniyu su meǥaan en ebpekeuma si Setanas is egalen te menge etew zini te kelibutan he kuntada ku.
Wazè din keǥehem kediey,
iyan,
is ed-ul-ulahan ku ǥuntaan,
ne iyan insuǥù kediey te Amey ku he Megbevayà.
Edtumanen ku heini su wey metueni te menusiyà he mahal zini te ǥehinawa ku is Amey ku.
Ne kuwa kew en su ed-awè kiw kayi.”